Epic Games

Epic Games (også kjent som Epic MegaGames eller Potomac Computer Systems) er et amerikansk selskap som jobber med spillutvikling. Selskapet ble grunnlagt i 1991 av Tim Sweeney som vokste opp i byen Potomac i Maryland. Epic Games står bak Unreal Engine og suksessen Fortnite Battle Royale.

Historie 
Epic Games ble først startet med navnet Potomac Computer Systems i 1991 av Tim Sweeney mens han var student ved University of Maryland. Potomac Computer Systems ga ut sitt første spill, som var ZZT, samme år. Selskapet byttet i 1992 navn til Epic MegaGames, da for å få det til å høres ut som om det var et stort selskap. Sweeney inngikk et samarbeid med Mark Rein og selskapet fikk etter kort tid 20 ansatte, som økte til 30 ansatte i 1993.

Finansiert av inntekter fra den kommersielle suksessen Epic Pinball, lanserte Epic MegaGames i 1998 spillet Unreal, et 3D førsteperson skytespill. Spillet kom med en ny spillmotor, Unreal Engine, og var i 2002 solgt i 1,5 millioner eksemplarer. Det kom 8 oppfølgere frem til 2014. MicroProse lisensierte Unreal Engine alt fra 1996, og spill som X-COM og Deus Ex tok i bruk den første versjonen av spillmotoren.

I 1999 flyttet Epic MegaGames til Nord-Carolina og fjernet da mega fra navnet og ble Epic Games. I 2002 kom Unreal Engine 2 og Unreal Engine 3 kom i 2004, og spillmotoren ble brukt av stadig flere selskaper.

Piratkopiering av PC-spill førte til at Epic Games skiftet strategi og i 2006 kom Gears of War til Xbox 360, og det ble en ny suksess. Epic utvidet gjennom oppkjøp og ny-starting, og i 2012 kjøpte de polske People Can Fly, som i 2013 begynte utviklingen av Fortnite. Epic ønsket å gå over til å selge spill som en tjeneste, og inngikk et samarbeid med kinesiske Technet som i juni 2012 kjøpte 48,4% av aksjene i Epic. Epic Games t hadde da ca. 200 ansatte.

Fortnite og Epic Game Store 
I 2017 var Fortnite ferdig, og basert på tidligere erfaringer laget Epic en plattformuavhengig gratisversjon kalt Fortnite Battle Royale. Dette ble en enorm suksess, og i juli 2018 brukte 125 millioner spillere over 1,2 milliarder USD på kjøp i spillet. Verdien av selskapet ble nesten femdoblet, og i juli 2018 lanserte Epic sin egen digitale butikk med rabatter til spill som brukte Unreal Engine.

I 2019 fikk Epic Games en spesiell BAFTA Award for utviklingen av Unreal Engine.

I 2020 lanserte Epic et nytt merke for publisering av multiplatform spill, Epic Games Publishing.

I januar 2021 kjøpte de ny tomt til et nytt hovedkontor i Cary i Nord-Carolina, og i oktober 2021 ble det kjent at Epic Games entertainment division planlegger en Fortnite film.

Epic Games hadde i februar mer enn 500 millioner brukerkonti.

Kontroverser

Silicon Knights mot Epic 
I juli 2007 saksøkte kanadiske Silicon Knights Epic fordi de ikke klarte å levere en fungerende spillmotor innen 6 måneder etter at utviklingsverktøyene til Xbox360 var klare. Silicon Knights mente at Epic brukte en egen versjon for Gears of War og holdt tilbake informasjon til andre brukere. Epic saksøkte tilbake og mente Silicon Knights' påstander var grunnløse og skadet selskapet. 30. mai 2012 vant Epic Games søksmålet og Silicon Knights måtte betale 4,45 Millioner USD pluss saksomkostninger. I 2014 gikk Silicon Knights konkurs.

Epic mot Apple og Google 
Steam, App Store og Google Play tok i2017 ca 30% av omsetningen til selskaper som brukte deres plattformer, og Epic valgte å gi alle som handlet "V-Bucks" i Fortnite 20% rabatt dersom de brukte Epic Game Store og ikke Appstore. Innen timer fjernet Apple og Google alt relatert til Fortnite fra sine butikker for brudd på betingelsene. Epic hevdet da at Apple og Google brøt amerikansk anti-trust lovgivning og hevdet at fri konkurranse var viktig for kundene. Apple ønsket etter dette å stenge ute Epic fra Apples utviklingsplattform, noe retten hevdet ville skade alle brukere av Unreal Engine, og derfor var ulovlig, uten å si noe om hvorvidt utestengingen av Fortnite var lovlig.

10. september 2021 falt dommen, og Apple fikk medhold i 9 av 10 punkter, blant annet at de kan sanksjonere mot kunder som omgår Appstore. Samtidig sa dommen at Californias lov om urettferdig konkurranse var brutt. Apple forbød apper å ha lenker til andre metoder for kjøp i appen, noe dommeren slo fast at var konkurransevridende. Dommeren slo også fast at Apple ikke var et monopol, og at selv om 30% kunne fremstå som uforholdsmessig mye i forhold til det Appstore bidrar med, og konkurransen var dårlig, så var det ikke ulovlig.

Epic måtte betale 3,6 millioner USD til Apple tilsvarende den delen av omsetningen Apple hadde rett på i henhold til kontrakten.

Google mener at lovsituasjonen deres var annerledes enn Apples ettersom Android ikke er bundet mot Google Play slik iOS er bundet til Appstore. I forbindelse med en annen sak der 36 stater mente Google Play brøt anti-trust lovgivningen kom Epic med nye anklager mot Google. Etter dommen i Apple-saken saksøkte Google Epic for kontraksbrudd. Dom i saken i USA ventes i 2023, og en tilsvarende sak i Australia ventes i 2024.

Referanser

Eksterne lenker 
 

Videospillselskaper fra USA
Selskaper etablert i 1991
Videospillutviklere
Næringsliv i Nord-Carolina
Golden Joystick Awards-vinnere